Фондация „Светът на Мария” е партньор на Български център за нестопанско право за провеждането на изложба *РЕШАВАМ = СЪЩЕСТВУВАМ,* с която се поставя проблема за запрещението над хора с интелектулни или психични затруднения.

Изложбата включва картини на**Надежда Георгиева (Над)** с текстове на **Яна Бюрер Тавание**, вдъхновени от личните истории на хора, които се борят за правото сами да решават за живота си и да получават подкрепа през подкрепено взимане на решения.

С изложбата се цели набиране на обществена подкрепа за премахване на системата на запрещение и за приемане на проекта на Закон за физическите лица и мерките за подкрепа.

**Официалното откриване на изложбата е на 9 март 2016 г. (сряда) от 19:00 часа в галерия Cerdo Bodum (София, ул. “Славянска” 2).**

**Повече за концепцията на изложбата:**

***РЕШАВАМ = СЪЩЕСТВУВАМ***

**Представете си живот**, в който не можете да вземете нито едно решение за себе си - от това къде да живеете, до това какво да си купите. Звучи абсурдно, нали? И е. Но хиляди хора в България имат такъв живот.

**Чрез системата на запрещението** (съществуваща в България от 1949 г. насам), властта върху живота на хора с интелектуални затруднения или психични проблеми се предоставя в ръцете на друг. Този друг, настойник или попечител, разполага с всичко – с живота, емоциите, със свободата на човека.

**Хората, поставени под запрещение, нямат право да решават нищо за себе си** - от по-големи неща като това къде ще живеят и дали ще сключат брак, до дребни детайли като какво ще ядат или облекат днес. Тези хора не разполагат с никаква власт; техният глас, желания, мисли, нямат стойност пред закона. Много от тях стават жертва на собствените си настойници, които се обагодетелстват с имотите или парите им. Много биват затваряни за цял живот в институция, без правната възможност да инициират процес, който да ги изведе оттам. Поставянето под запрещение се случва твърде лесно, и в общия случай е завинаги.

**Новият подход се нарича Подкрепено вземане на решения.** Той е предвиден в Конвенцията на ООН за правата на хората с увреждания, ратифицирана от България, и представлява ключ за осигуряване на равенство пред закона за всички – ключ, който отваря врати към това да бъдеш автор на собствения си житейски път, да бъдеш част от общност, да държиш контрола върху собственото си развитие.

**Изложбата на Надежда Георгиева (Над)** с текстове на Яна Бюрер Тавание, вдъхновена от действителни истории, разказва за мечти и възможности, затворени под стъкления похлупак на правото, за липси, за различия и самота. Изложбата обаче показва и колко сме еднакви - и щастливи - когато желанията ни биват зачитани и получим шанса да чертаем собствения си път.

**С изложбата набираме обществена подкрепа** **за премахване на системата на запрещение** и спазване на гаранциите, които дава член 12 от Конвенцията на ООН за правата на хората с увреждания, и за приемане на проекта на Закон за физическите лица и мерките за подкрепа. Законодателното въвеждане на концепцията за подкрепено вземане на решения ще позволи на хората с увреждания да застанат начело на живота си, да бъдат част от обществото, да решават, следователно – да бъдат.

*Изложбата е инициирана от Български център за нестопанско право, Българска асоциация на лица с интелектуални затруднения, Фондация „Глобална инициатива в психиатрията – София“, Фондация „Светът на Мария“ и с подкрепата на Фондация „Кредо Бонум“.*

*Медиен партньор – Българска национална телевизия.*

*Изложбата се осъществява в рамките на Програма „Следваща стъпка” на Български център за нестопанско право.*